༈ །།རྒྱལ་བས་བསྟན་པ་བསྐྱང་བར་གཉེར་གཏད་པའི། །མཐུ་སྟོབས་དཔག་ཡས་གུར་མགོན་ལྕམ་དྲལ་དང་། །གདོང་བཞི་ལྡན་པ་ལས་མགོན་བཀའ་སྲུང་ཚོགས། །ཐམས་ཅད་ཚུར་དགོངས་དགྱེས་པའི་མཐུན་རྫས་འབུལ། །བསྟོད་དབྱངས་རོལ་མོའི་ང་རོ་ལྷན་ཅིག་ཉིད། །ཕྱི་ནང་མཆོད་སྤྲིན་སྤྱན་གཟིགས་གནམ་སའི་ཁྱོན། །དོག་སྙམ་བྱེད་སྤྲུལ་འབུལ་བ་འདི་བཞེས་ཤིག །སྦྱིན་བདག་འཁོར་བཅས་འདི་ནས་བྱང་ཆུབ་བར། །ནད་གདོན་བགེགས་དང་དུས་མིན་འཆི་རིགས་ཀྱི། །གནོད་པ་མི་འབྱུང་བསྲུང་བའི་གུར་ཁྱིམ་ན། །ཚེ་དང་བསོད་ནམས་དགེ་ཆོས་འཕེལ་བར་མཛོད། །སརྦ་མངྒ་ལཾ་བྷ་ཝ་ཏུ། ཅེས་པ་ཀུན་དགའ་བློ་གསལ་གྱི་ངོར། ཚུལ་རིན་གྱིས་སོ།།